সুপ্রিম কোর্ট বুধবার সাফ জানিয়ে দিল, বাবরি মসজিদ ধ্বংসের মামলায় বিজেপি নেতা লালকৃষ্ণ আদবাণী, মুরলীমনোহর যোশী এবং উমা ভারতীর বিরুদ্ধে মামলা চলবে। সিবিআই-এর আবেদনের পরিপ্রেক্ষিতেই সুপ্রিম কোর্ট এই রায় দিল।
১৯৯২ সালের ৬ ডিসেম্বর অযোধ্যায় বাবরি মসজিদ ভাঙার মামলার শুনানির সময় বিচারপতি পিনাকীচন্দ্র ঘোষ ও আরএফ নরিম্যানের বেঞ্চ জানিয়ে দিল এই বিজেপি নেতাদের বিরুদ্ধে ষড়যন্ত্রের মামলা চলবে। এঁদের বিরুদ্ধে উত্তরপ্রদেশের বায়বরেলি আদালতে মামলা চলছে। অজ্ঞাতপরিচয় করসেবকদের বিরুদ্ধে আর একটি মামলা লখনউ আদালতে চলছে। 
সুপ্রিম কোর্ট বুধবার একই সঙ্গে জানিয়ে দিল রায়বরেলি আদালতের মামলার শুনানি অন্য মামলাটির সঙ্গে লখনউ আদালতে হবে। আগামী ২ বছরের মধ্যে মামলার শুনানি শেষ করতে হবে বলেও জানিয়েছে শীর্ষ আদালত। আদবাণী ও জোশির আইনজীবী কে কে বেণুগোপাল দু’টি মামলার একসঙ্গে শুনানির তীব্র বিরোধিতা করেছিলেন। কারণ হিসেবে তিনি বলেন, দু’টি মামলার অভিযুক্তরা আলাদা। এছাড়াও দু’টি মামলার শুনানিও অনেক এগিয়ে গিয়েছে। যদিও উত্তর প্রদেশের তৎকালীন মুখ্যমন্ত্রী কল্যাণ সিংহকে আপাতত এই মামলা থেকে ছাড় দিয়েছে শীর্ষ আদালত। তিনি এখন রাজস্থানের রাজ্যপাল পদে রয়েছেন।
এর আগে রায়বরেলি আদালত আদবাণী, জোশী-সহ ১৩ জনের বিরুদ্ধে ষড়যন্ত্রের অভিযোগ খারিজ করে দিয়েছিল। ২০১০ সালের ২০ মে ইলাহাবাদ হাইকোর্টও নিম্ন আদালতের এই রায় বহাল রেখেছিল।